Drop ud af prostitution og få slået en streg over din gæld til det offentlige.

Sådan lyder Socialdemokraternes tilbud til landets cirka 3.000 prostituerede. Partiets ligestillingsordfører Rasmus Horn Langhoff peger på, at netop gæld til blandt andet Skat får kvinder til at blive i prostitution.

Læs også : Blå partier vil ikke eftergive de prostitueredes gæld

- De prostituerede, der vil ud af prostitution skal opleve en fremstrakt hånd fra det offentlige. Men i dag kan deres gæld til det offentlige afholde dem fra at komme ud af prostitution. Derfor foreslår vi, at de prostituerede, der deltager i et exit-program, hvor målet er at komme ud af prostitution for at komme i uddannelse eller arbejde, får streget deres gæld til det offentlige. Jeg håber, at flere prostituerede vil se det her som deres livs chance for at komme ud af prostitution og komme videre, siger Rasmus Horn Langhoff og peger på, at en stor del af de prostituerede går rundt med en gæld til det offentlige.

Et notat fra SFI fra 2014 viste, at 77 procent af de prostituerede, der går i et exit-prostitutions program har gæld til det offentlige. Dog er der tale om et begrænset datagrundlag, der dækker over, at 32 prostituerede havde gæld til det offentlige ud af de 42 prostituerede, der besvarede spørgsmålet om gæld.

- De kan for eksempel have gæld, hvis de skylder penge i skat. Eller fordi de har været på kontanthjælp samtidig med, at de har tjent penge på prostitution. Vi kan ikke ignorere, at den gæld er med til at fastholde kvinderne i prostitution, siger Rasmus Horn Langhoff.

Kan også gælde andre

Han mener ikke, at det vil være voldsomt dyrt for det offentlige at slå en streg over de prostituerede gæld til det offentlige. Ikke mindst fordi, at det i mange tilfælde er gæld, der aldrig bliver betalt, påpeger den socialdemokratiske ligestillingsordfører.

- Faktisk mener jeg, at det vil være dyrt ikke at strege deres gæld – såvel menneskeligt som økonomisk. Menneskeligt fordi den gæld er med til at tvinge kvinder til et liv i prostitution med de konsekvenser, det kan have for krop og sjæl og de prostituerendes børn. Og økonomisk fordi man får nogle prostituerede til at blive en del af det ordinære arbejdsmarked. Så hvis vi vil hjælpe kvinder ud af prostitution, skal vi fra det offentliges side også være med på at strege gælden, siger Rasmus Horn

Læs også : Prostituerede dropper kondomer på grund af dårlig økonomi

Men er det kun prostituerede, der skal favoriseres ved at få eftergivet deres gæld til det offentlige? Eller skal det tilbud også gælde for andre grupper, eksempelvis narkomaner, som indvilliger i at gå i afvænning?